《放光二大士赞》
宋代·释德洪

人趣可学道，乃为淫事苦。生那落迦中，方无淫欲乐。

众生如犛牛，爱此贪欲尾。异哉两童子，藕花中化生。

对天龙鬼神，作大师子吼。我若从今始，起于贪欲心。

是则为欺诳，十方一切佛。以是因缘故，證色身三昧。

我亦于今日，复作师子吼。若从今日始，不断贪欲心。

是则为灭绝，十方三世佛。愿如二大士，持心等虚无。

太虚有殒坏，众生界有尽。我此愿不尽，稽首平等慈。

广大同体悲。于刹刹尘尘，證我作是说。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。